  Виталий Пронин Арня кутсконын Ижевске вуылӥзы дано футболистъёс, дуннеысь кизилиос Алексей Смертин, Дмитрий Сенников но Питер Одемвингие. Ижысь футболъя школаын дышетскисьёслы нимысьтыз урок сётӥзы. Футболысь кизилиосын пумиськон Таӵе чемпионъёсты адӟыса, «Зенит-Ижевск» футболъя школаын дышетскисьёслэн синъёссы ик чиляны кутскизы. Покчи пиналъёслэн улоназы футбол бадӟым инты басьтэ, уката ик кылем арын футболъя дуннелэн чемпионатэз Россиын ортчем бере. Кызьы пусйиз мугорез кыдатон культурая, спортъя но егитъёсын ужан политикая министр Наталья Гольцова, таӵе ужрад «Футболъя урокъёс» проект чотын радъяське. А. Смертин Котырес ӝӧк сьӧрын кенешизы шаерысьтымы футболэз азинтон сярысь но. Данъяськыны но быгатӥськомы, Удмуртиысь покчи футболистъёс Россиысь «Вуоноез тон бордысь потэ» вожвылъяськонлэн финалаз шедизы, кылем арын вормизы вал. Куноос покчиослэн юанъёссылы валэктон сётӥзы, футболэн шудонъя мастер-класс возьматӥзы. Улонын сямен ик, спортын но бадӟым ужпумъёс, пе, пуктыны быгатоно. Россиысь дано футболистъёс улосъёстӥ огшоры гинэ уг ветло, соос ӟеч шудыны быгатӥсь пиналъёсты синйылто, куд-ог дыръя улонзэс но радъяны юртто. Кылсярысь, вакытэ Ижысь «Торпедо» клубысь Екатерина Фролова Москваысь «Локомотив» клубын шудэ. Валентина Емельянова Туспуктэм басьтэмын http://www.udmurt.ru сайтысь  